Věra Jourová

Věra Jourová (s. 18. elokuuta 1964 Třebíč, Tšekkoslovakia) on tšekkiläinen poliitikko. Hän on marraskuusta 2014 alkaen toiminut Euroopan unionin oikeusasioista, kuluttaja-asioista ja sukupuolten tasa-arvosta vastaavana komissaarina. Hän edustaa Tšekissä ANO 2011 -puoluetta, johon hän siirtyi Tšekin sosiaalidemokraattisesta puolueesta. Puolueyhteyden myötä hän on Euroopan liberaalidemokraattinen puolueen jäsen. Ennen komissaarinuraansa hän oli ollut muun muassa Tšekin aluekehitysministerinä.

 Tausta ja yksityiselämä 
Jourová syntyi Třebíčissä vuonna 1964. Hänen vanhempansa työskentelivät päiväkodissa ja catering-alalla.

Vuonna 2006 Jourováta syytettiin lahjusten ottamisesta, ja hän vietti yli kuukauden tutkintavankeudessa. Sen seurauksena hänen avioliittonsa kariutui, ja hän on kertonut kokemuksen olleen rankka hänen koko perheelleen. Tapauksen jälkeen hän myös erosi sosiaalidemokraattisesta puolueesta.

Jourová puhuu tšekkiä, englantia, venäjää ja jonkin verran romaniaa.

 Ura 
Jourová suoritti maisterintutkinnon Kaarlen yliopistossa Prahassa vuonna 1991. Opintojensa ohella hän kasvatti kahta lastaan. Hän palasi synnyinkaupunkiinsa Třebíčiin, jossa hän työskenteli paikallishallinnossa. Vuonna 2001 hän siirtyi johtamaan Vysočinan läänin aluekehityksestä vastannutta hallintoelintä. Tšekin hallituksen aluekehitysapulaisministeriksi hänet valittiin vuonna 2003. Hänen tehtävänään oli turvata Euroopan unionin rahoitus tšekkiläisille hankkeille.

 Poliittinen ura 
Jourová liittyi Tšekin sosiaalidemokraattiseen puolueeseen vuonna 2003.

Poliisi alkoi tutkia Jourováta epäiltynä lahjustenottamisesta liittyen EU-rahoituksen myöntämiselle eräälle rakennusprojektille. Jouravá pidätettiin lentokentällä vuonna 2006, kun hän oli palaamassa matkaltaan Valko-Venäjältä. Hän vietti 33 päivää tutkintavankeudessa. Tutkintaan liittyvät vaikeudet aiheuttivat myös perheongelmia. Vuonna 2008 poliisi julisti syytteet perättömiksi. Hän sai vuonna 2014 vajaan 100 000 euron korvauksen.

Ennen syytteiden kumoamista hänellä oli työnsaantivaikeuksia, joten hän perusti konsulttiyrityksen, joka avusti toimijoita saamaan EU:n rahoitusta ja EU:n laajentumiseen Länsi-Balkanille liittyvissä asioissa. Hän suoritti vuonna 2012 oikeustieteen tutkinnon Kaarlen yliopistossa. Hän erosi sosiaalidemokraattisesta puolueesta ja liittyi ANO 2011 -puolueeseen. Hänet valittiin vuonna 2013 Tšekin parlamenttiin, ja toimi 29. tammikuuta – 3. lokakuuta 2014 Tšekin aluekehitysministerinä.

 Komissaarina 
Jourová valittiin vuonna 2014 Tšekin ehdottamaksi komissaariksi Junckerin komissioon. Hän ei kuitenkaan saanut haluamaansa aluepolitiikasta vastanneen komissaarin paikkaa, vaan sen sai romanialainen Corina Creţu. Hän otti sen sijaan vastaan oikeuskomissaarin viran vastuunaan oikeusasioiden lisäksi kuluttaja-asiat ja sukupuolten tasa-arvo. Jourován suullinen kysely Euroopan parlamentin edessä ei ollut riittänyt parlamentille, jonka mielestä Jourován vastaukset olivat olleet liian yleisluontoisia. Hän joutui vastaamaan parlamentille vielä kirjallisesti ennen nimitystään komissaariksi.

Cambridge Analyticaan liittyvässä selvittelyssä Jourová vaati Facebookin johdolta selvitystä eurooppalaisten käyttäjien tietoturvaan liittyen. Hän kertoi menettäneensä kärsivällisyytensä ja uhkasi myöhemmin Facebookia ja muita sosiaalisen median toimijoita sanktioilla, mikäli ne eivät toteuta tarpeellisia muutoksia käyttö- ja tietoturvasääntöihinsä.  Hän on myös ilmaissut huolensa venäläisten ostamista Maltan kansalaisuuksista. Hän kertoi Euroopan komission aikovan puuttua rahalla ostettaviin kansalaisuuksiin.

 Lähteet 

Luokka:Tšekkiläiset EU-komissaarit
Luokka:Tšekin ministerit
Luokka:Vuonna 1964 syntyneet
Luokka:Elävät henkilöt